RESOLUCIÓN do 30 de xuño de 2009, da Secretaría Xeral para o Deporte, pola que se modifica a composición da comisión de valoración prevista na Orde do 13 de marzo de 2009 pola que se regula o réxime de concesión de subvencións aos concellos de Galicia de menos de 10.000 habitantes para o desenvolvemento de actividades deportivas no ano 2009 e se procede á súa convocatoria.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/07/2009

O 25 de marzo de 2009, no DOG nº 58, foi publicada a Orde do 13 de marzo de 2009 pola que se regula o réxime de concesión de subvencións aos concellos de Galicia de menos de 10.000 habitantes para o desenvolvemento de actividades deportivas no ano 2009 e se procede á súa convocatoria, a cal, no seu artigo 6.5º, establece a composición da comisión de valoración que avaliará as solicitudes presentadas.
A disposición adicional primeira do Decreto 245/2009, do 30 de abril, polo que se regulan as delegacións territoriais da Xunta de Galicia, suprime as delegacións provinciais e territoriais existentes das distintas consellerías. A consecuencia obvia é a desaparición da figura dos delegados provinciais, dous dos cales figuran na Orde do 13 de marzo de 2009 pola que se regula o réxime de concesión de subvencións aos concellos de Galicia de menos de 10.000 habitantes para o desenvolvemento de actividades deportivas no ano 2009 e se procede á súa convocatoria como integrantes da comisión de valoración prevista no citado artigo 6.5º (en concreto como presidente e vogal). Tal circunstancia fai necesaria a modificación da composición da citada comisión de valoración.
A disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, establece que quedan desconcentradas nos secretarios xerais dependentes de Presidencia, entre outras, a competencia para a aprobación das bases, a convocatoria e a resolución das axudas e subvencións do seu respectivo ámbito de competencia, o que lle outorga ao actual secretario xeral para o Deporte a competencia para ditar esta resolución, que modifica a Orde do 13 de marzo de 2009 pola que se regula o réxime de concesión de subvencións aos concellos de Galicia de menos de 10.000 habitantes para o desenvolvemento de actividades deportivas no ano 2009 e se procede á súa convocatoria.
En virtude do exposto e vistos os preceptos legais citados e demais de xeral e pertinente aplicación, logo do informe da Asesoría Xurídica deste órgano,
RESOLVO:
Modificar o artigo 6.5º da Orde do 13 de marzo de 2009 pola que se regula o réxime de concesión de subvencións aos concellos de Galicia de menos de 10.000 habitantes para o desenvolvemento de actividades deportivas no ano 2009 e se procede á súa convocatoria, que queda co seguinte teor literal:
«A comisión de valoración estará formada polos seguintes membros:
a) Presidente/a: o/a titular da Subdirección Xeral de Deportes.
b) Vogais:
-O/a titular da xefatura de sección de Axudas e Subvencións.
-O/a titular da xefatura de sección de Programación Deportiva.
-Un/ha técnico/a da Secretaría Xeral para o Deporte.
c) Secretario/a: un/ha funcionario/a da Secretaría Xeral para o Deporte, que participará con voz pero sen voto».
Esta resolución esgota a vía administrativa, e poderase interpoñer contra ela recurso potestativo de reposición ante o mesmo órgano que a ditou no prazo dun mes ou interpoñer directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao da súa publicación no Diario Oficial de Galicia (artigos 116 e 117 da Lei 4/1999, do 6 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común).
Santiago de Compostela, 30 de xuño de 2009.
José Ramón Lete Lasa
Secretario xeral para o Deporte